《怪石》
明代·林弼

粤西山水之窟宅，山妖水怪钟奇石。巨灵戏擘真宰惜，野火不断波不泐。

千仞壁立万铁积，往往犹带太古色。嵌空幽窈谁削刻，望中常在云雨黑。

鼋鼍出没鳞介浮，虎豹踞蹲牙又磔。古苔暗蚀春雨痕，细草晴薰晓云脉。

翠屏岩岩静宜对，青空点点光可摘。我生亦有米芾癖，几欲再拜向苍壁。

但恨移置不可得，山斋花屿成岑寂。平原人去空荔薜，艮岳魂归失松柏。

鬻卖曾无再世留，运致何劳万人力。天生物性贵自然，玩物丧志真无益。

江干林麓时一见，未必不如台榭侧。此言试问石丈人，定应点头答行客。

作者简介：林弼，（约公元一三六o年前后在世）一名唐臣，字元凯，龙溪人。元至正戊子年（至正八年，1348）进士，先为漳州路知事。明初以儒士修礼乐书，授吏部主事，后任登州（今山东烟台牟平）知府。